3)

XI lisa muudetakse järgmiselt: a) punkt 2.1 asendatakse järgmisega: „2.1. Erinõuded seoses hobuste Aafrika katkuga Hobuslased peavad vastama kõikidele nõuetele, mis on sätestatud ühes järgmistest punktidest: a) loomi on liitu lähetamisele eelneva vähemalt 30 päeva jooksul peetud eraldatult siirutajate eest kaitstud ettevõttes ning neile on tehtud hobuste Aafrika katku seroloogiline ja haigusetekitaja tuvastamise analüüs vereproovi alusel, mis on võetud vähemalt 28 päeva pärast siirutajate eest kaitstud ettevõttesse toomist ja 10 päeva jooksul enne liitu lähetamise kuupäeva, ning saadud kummalgi juhul negatiivne tulemus; b) loomi on liitu lähetamise kuupäevale eelneva vähemalt 40 päeva jooksul peetud eraldatult siirutajate eest kaitstud ettevõttes ning neile on tehtud seroloogiline analüüs hobuste Aafrika katku viiruse vastaste antikehade tuvastamiseks vereproovide alusel, mis on võetud kahel korral vähemalt 21 päeva pikkuse vahega ja millest esimene on võetud vähemalt seitse päeva pärast siirutajate eest kaitstud ettevõttesse toomise kuupäeva, ning sellise analüüsi käigus ei ole täheldatud antikehade tiitri olulist suurenemist; c) loomi on liitu lähetamise kuupäevale eelneva vähemalt 14 päeva jooksul peetud eraldatult siirutajate eest kaitstud ruumides ning neile on tehtud hobuste Aafrika katku haigustekitaja tuvastamise analüüs vereproovi alusel, mis on võetud vähemalt 14 päeva pärast siirutajate eest kaitstud ettevõttesse toomise kuupäeva ja kuni 72 tundi enne liitu lähetamise aega, ning saadud negatiivne tulemus, ja pideva siirutajate seire abil on tõendatud siirutajate puudumine siirutajate eest kaitstud ettevõttes; d) on olemas dokumenteeritud tõendid selle kohta, et loomadele on tehtud täielik esmane vaktsineerimine hobuste Aafrika katku vastu ja neid on vastavalt vaktsiinitootja soovitustele uuesti vaktsineeritud kõikide päritolupopulatsioonis esinevate hobuste Aafrika katku viiruse serotüüpide vastase litsentsitud vaktsiiniga vähemalt 40 päeva enne nende toomist siirutajate eest kaitstud ettevõttesse, ning loomi on peetud eraldatult siirutajate eest kaitstud ettevõttes vähemalt 40 päeva enne liitu lähetamise kuupäeva; e) loomi on liitu lähetamise kuupäevale eelneva vähemalt 30 päeva jooksul peetud eraldatult siirutajate eest kaitstud ettevõttes ning neile on kahel korral tehtud samal päeval samas laboris seroloogiline analüüs hobuste Aafrika katku viiruse vastaste antikehade tuvastamiseks vereproovide alusel, mis on võetud isolatsiooniperioodil siirutajate eest kaitstud ettevõttes 21–30 päeva pikkuse vahega. Teine kõnealune proov peab olema võetud kuni 10 päeva enne liitu lähetamise kuupäeva ning tulemused peavad olema negatiivsed kas kummalgi juhul või hobuste Aafrika katku viiruse tuvastamiseks analüüsitud teise proovi puhul.“; b) punkt 2.2 asendatakse järgmisega: „2.2. Erinõuded seoses hobuste Venezuela entsefalomüeliidiga Hobuslased peavad vastama vähemalt ühele järgmistest nõuetest: a) loomadele on tehtud täielik esmane vaktsineerimine hobuste Venezuela entsefalomüeliidi vastu ja neid on vastavalt vaktsiinitootja soovitustele uuesti vaktsineeritud vähemalt 60 päeva, kuid mitte rohkem kui 12 kuud enne liitu lähetamise kuupäeva ning neid on hoitud siirutajate eest kaitstud ettevõttes eraldatult vähemalt 21 päeva enne liitu lähetamise kuupäeva ning selle perioodi jooksul on loomad olnud kliiniliselt terved ja nende iga päev mõõdetud kehatemperatuur on jäänud tavapärasesse füsioloogilisse vahemikku. Samas ettevõttes peetavale ükskõik millisele teisele hobuslasele, kellel on täheldatud iga päev mõõdetava kehatemperatuuri tõusu, on tehtud viiruse eraldamisel põhinev vereanalüüs hobuste Venezuela entsefalomüeliidi tuvastamiseks ja saadud negatiivsed tulemused; b) loomi ei ole vaktsineeritud hobuste Venezuela entsefalomüeliidi vastu ja neid on hoitud siirutajate eest kaitstud ettevõttes eraldatult vähemalt 21 päeva enne liitu lähetamise kuupäeva ning selle perioodi jooksul on loomad olnud kliiniliselt terved ja nende iga päev mõõdetud kehatemperatuur on jäänud tavapärasesse füsioloogilisse vahemikku. Loomadele on isolatsiooniperioodi ajal tehtud diagnostiline analüüs hobuste Venezuela entsefalomüeliidi tuvastamiseks proovi alusel, mis on võetud vähemalt 14 päeva pärast siirutajate eest kaitstud ettevõttes toimuva isolatsiooni alguskuupäeva, ning saadud tulemused on negatiivsed ja loomad on olnud kuni liitu lähetamiseni putuksiirutajate eest kaitstud. Samas ettevõttes peetavale ükskõik millisele teisele hobuslasele, kellel on täheldatud iga päev mõõdetava kehatemperatuuri tõusu, on tehtud viiruse eraldamisel põhinev vereanalüüs hobuste Venezuela entsefalomüeliidi tuvastamiseks ja saadud negatiivsed tulemused; c) loomadele on kahel korral tehtud samal päeval samas laboris hemaglutinatsiooni pärssimise uuring hobuste Venezuela entsefalomüeliidi tuvastamiseks 21-päevase vahega võetud proovide alusel, millest teine on võetud kuni 10 päeva enne liitu lähetamise kuupäeva, ning selles uuringus ei ole täheldatud antikeha tiitri suurenemist; samuti on neile tehtud pöördtranskriptsiooniga polümeraasi ahelreaktsioonil (RT-PCR) põhinev uuring hobuste Venezuela entsefalomüeliidi viiruse genoomi tuvastamiseks proovi alusel, mis on võetud kuni 48 tundi enne liitu lähetamise kuupäeva, ning on saadud negatiivsed tulemused ning seejuures on loomad alates RT-PCRil põhineva uuringu jaoks proovi võtmisest kuni lähetamiseks pealelaadimiseni olnud siirutajate eest kaitstud ja selleks on kombineeritult kasutatud heakskiidetud putukatõrjevahendeid ja insektitsiide loomadel ning desinsektsiooni loomade vedamise vahendite ja tallide puhul.“; c) lisatakse punkt 3: „3. SIIRUTAJATE EEST KAITSTUD ETTEVÕTE Siirutajate eest kaitstud ettevõtte staatuse andmise miinimumnõuded: a) sellel on sisenemis- ja väljumispunktides asjakohased füüsilised tõkked, näiteks topeltustega sisenemis- ja väljumissüsteem; b) siirutajate eest kaitstud ettevõtte avade ees on siirutajaid tõkestav sobiva silmasuurusega võrk, mida korrapäraselt immutatakse heakskiidetud insektitsiidiga vastavalt tootja juhistele; c) siirutajate seiret ja tõrjet tuleb teha nii siirutajate eest kaitstud ettevõttes kui ka selle ümbruses; d) tuleb võtta meetmeid siirutajate paljunemiskohtade vähendamiseks või likvideerimiseks siirutajate eest kaitstud ettevõtte lähistel; e) on kehtestatud standardne töökord, sealhulgas varusüsteemide ja häiresüsteemide kirjeldused siirutajate eest kaitstud ettevõtte jaoks ja loomade veoks sellisest ettevõttest liitu lähetamiseks pealelaadimise kohta.“